Przed ôstatecznymi rozwiōnzaniami w Lidze Majstrōw propōnuja trocha se ôd nij dychnōnć, a podziwać sie na rozgrywki na durś inkszym poziōmie. Ôbadejcie liga, w kerej jak w żodnej inkszej wre od ślōnsko-zagłymbiowskij rywalizacje, a poziōm niyprzewidywalności zaskokuje nawet starych bukmacherōw…
Ja, dzisio ô polskij piyrszej lidze. Wiym, że nikerzi ciepnōm tera tym felietōnōm w pierōny, bo wiyncyj emocji to dyć majōm na grzibach. Tej zorcie kibicōw chca spōmnieć, że z deficytym emocji w szporcie ludzie już downo nauczyli se radzić. Darymnie przeca zakładōw bukmacherskich niy wymyślili. Już w starożytnym Rzymie ludzie niy roz szli ô weta, kery gladiator „wklupie” kerymu. Ôjczyznōm bukmacherki uznowo sie jednak Wielko Brytanio. Tamek już w XVIII w. szło sie wetnōnć na wyścigach kōnnych. Biznes bukmacherōw rozfechtowoł sie jednak do porzōndku z rozwojym fusbalu na przełōmie XIX i XX w. Do terozki, trza pedzieć, jak idzie ô fantazjo przi wetach bukmacherskich, to Angliki wyprzedzajōm nas i to fest. Przi ôkazji Olimpiady w Lōndynie szło dyć wetnōnć sie, że na stadiōnie wylōnduje UFO, abo że kōmuś ôd pochodni olimpijskij hajcnōm sie włosy. Wielko haja skuli zakładōw bukmacherskich rozônaczyła sie tyż tamek i latoś, kej w szpilu ô Pucharu Anglii rezerwowego tormana piōntoligowego Sutton United chyciōł głōd. Ôkozało sie, że jedyn z bukmacherōw doł szansa kibicōm wetnōnć sie, że doświadczōny i, trza pedzieć ofyn, bachraty torman zjy w trakcie szpilu „a pie” (nadziywany maszket na słodko abo słōno). Zostało yno wyjaśnić czy był to tyn rychtyg tyn angielski „pie” czy zwykło sznita…
Bukmacherka poradzi dodać emocji fusbalowi. Ale wyboczcie, miało być o I lidze… Tamek telkich kosmiczno-spożywczych kōmplikacji niy trza. I liga to nojbardzij niyprzewidywalne rozgrywki jaki znōm. Ô awans gro latoś pora ślōnskich drużyn, a coby było ciekawij przeszkadzajōm im w tym Zagłymbioki. Ôstatnio zdało sie, że żodyn niy chce awansować. Górnik, kery zapowiado awans ôdkōnd spod z Ekstraklasy, poradzioł wygrać z Sandecjōm (2:0), coby potym przegrać z ôstatnim Kluczborkiym (2:1) i ôstatnio z Sosnowcym (1:2) po bramie z 89 min. (tyn sōm Sosnowiec przegroł wczesnij z tōm samōm Sandecjōm 5:0!). GKS Katowice sztyjc w czubie, ale sztyjc tyż sōm kōmplikuje se szanse na awans (porażki z Podbeskidziym i Sosnowcym). Gieksa i Górnik mōgłyby już sie z awansym pożegnać, ale rywale tyż poradzōm zaskoczyć. Lider z Chojnic w ôstatnij kolejce dostowo wklupane z potyncjalnym spadkowiczym, GKS-ym Tychy (1:4). I kto sam chce awansować? Aż żol tych bukmacherōw…
szl_Latn szl_Latn szl_Latn